Ályktanir Vestnorræna þingmannaráðsins 1989 Þingsályktunartillaga - þingskjal nr. 19

1989. – 1059 ár frá stofnun Alþingis.

112. löggjafarþing. – 19 . mál.

Sþ.

19. Tillaga til þingsályktunar um ályktanir Vestnorræna þingmannaráðsins 1989.

Flm.: Friðjón Þórðarson, Alexander Stefánsson, Óli Þ. Guðbjartsson,

Margrét Frímannsdóttir, Árni Gunnarsson, Danfríður Skarphéðinsdóttir.

Alþingi ályktar að beina þeim tilmælum til ríkisstjórnarinnar að hrint verði í framkvæmd ályktunum Vestnorræna þingmannaráðsins sem samþykktar voru á fundi ráðsins í Stykkishólmi í júní síðastliðnum og prentaðar eru með ályktun þessari sem fylgiskjal.

Greinargerð.

Aðalfundur Vestnorræna þingmannaráðsins var haldinn í Stykkishólmi 14.–16. júní 1989. Ráðið var formlega stofnað í Nuuk á Grænlandi í september 1985. Hlutverk þess er að annast samstarf þjóðþinga Færeyinga, Grænlendinga og Íslendinga og fjalla um sameiginleg hagsmunamál landanna.

Samkvæmt stofnskránni, sem samþykkt var á Alþingi 19. desember 1985, hefur ráðið einungis tillögurétt í málum en ekki ákvörðunarvald.

Sendinefndir þær, er sækja hina árlegu fundi ráðsins, eiga að sjá um að kynna þær tillögur, sem samþykktar eru, fyrir þingi og stjórn í heimalöndum sínum.

Hinir árlegu fundir hafa verið haldnir til skiptis á Grænlandi, Íslandi og í Færeyjum: Í Nuuk 1985, á Selfossi 1986, í Þórshöfn 1987, í Ilulissat (Jakobshavn) 1988 og í Stykkishólmi 1989. Næsti fundur ráðsins verður að ári í Færeyjum.

Íslandsdeild Vestnorræna þingmannaráðsins skipa þeir alþingismenn er flytja þessa tillögu til þingsályktunar. Þeir eru kjörnir til eins árs í senn, einn frá hverjum þingflokki. Stjórn Vestnorræna þingmannaráðsins er kosin á aðalfundi ár hvert. Formaður er nú Friðjón Þórðarson, en fyrri varaformaður Jóngerð Purkhus Færeyjum og annar varaformaður Preben Lange Grænlandi.

Fylgiskjal.

VESTNORRÆNA ÞINGMANNARÁÐIÐ

Ályktanir 5. fundar ráðsins í Stykkishólmi

13.–15. júní 1989.

I.

Vestnorræna þingmannaráðið beinir þeim tilmælum til landsstjórna Færeyja og Grænlands og ríkisstjórnar Íslands að þær veiti fé á fjárlögum næstu þrjú ár til vestnorrænu ferðamálanefndarinnar til kynningarstarfs, áætlanagerðar og markaðsrannsókna á sviði ferðamála í löndunum þremur.

II.

Vestnorræna þingmannaráðið samþykkir að skora á landsstjórn Færeyja, landsstjórn Grænlands og ríkisstjórn Íslands að vinna að því að skipuleggja kennaraskipti á grunnskóla- og framhaldsskólastigi milli landanna þriggja.

III.

Vestnorræna þingmannaráðið beinir þeim tilmælum til Alþingis Íslendinga að skrifstofa Norðurlandaráðs í Reykjavík annist fyrst um sinn verkefni stjórnunarlegs eðlis fyrir ráðið. Enn fremur að Alþingi veiti til þess nauðsynlegt fé og aðstöðu.

IV.

Vestnorræna þingmannaráðið ályktar að skora á landsstjórnir Færeyja og Grænlands og ríkisstjórn Íslands að þær geri árið 1992 að sérstöku vestnorrænu ári. Megináherslan verði lögð á jafnréttismál karla og kvenna, umhverfismál og æskulýðsmál. Ráðstefna um jafnrétti verði haldin á Íslandi, ráðstefna um umhverfismál á Grænlandi og um æskulýðsmál í Færeyjum. Enn fremur skorar ráðið á stjórnvöld að þau veiti nægilegt fé til þessara mála og tilnefni hvert einn fulltrúa til að undirbúa vestnorrænt ár 1992.

Yfirlýsing.

Með tilvísun til ályktunar nr. 4, sem samþykkt var á fundi Vestnorræna þingmannaráðsins í Ilulissat 1988, vill ráðið lýsa áhyggjum sínum af hernaðarumsvifum á Norður-Atlantshafi og hvetur stjórnvöld viðkomandi landa til að hrinda í framkvæmd þeim tillögum sem birtar eru í ályktuninni, m.a. með því að kalla strax til hóp sérfræðinga til að annast fyrrnefnd umhverfisvandamál. Ráðið skorar því á landsstjórnir Færeyja og Grænlands og ríkisstjórn Íslands að þær geri allt sem í þeirra valdi stendur til að beita stórveldin þrýstingi í því skyni að flýta afvopnun á Norður-Atlantshafi.

Ráðið lýsir yfir miklum áhyggjum af auknum siglingum kjarnorkuknúinna skipa og kafbáta á þessu hafsvæði. Er það mat ráðsins að öllu máli skipti fyrir umhverfi landanna þriggja og tilvist að höfin verði gerð kjarnorkuvopnalaus.